stanford-oval/wikipedia huggingface dataset:
Kalvasvalmuska

| Kalvasvalmuska |
| --- | --- |

Tieteellinen luokittelu
Domeeni::  Aitotumalliset Eucarya
Kunta::  Sienet Fungi
Kaari::  Kantasienet Basidiomycota
Alakaari::  Avokantaiset Agaricomycotina
Luokka::  Varsinaiset avokantaiset Agaricomycetes
Alaluokka::  Agaricomycetidae
Lahko::  Helttasienet Agaricales
Heimo::  Tricholomataceae
Suku::  Rusomalikat Lepista
Laji::  irina
Kaksiosainen nimi
 Lepista irina  (Fr.) H.E. Bigelow 
Katso myös
   Kalvasvalmuska Commonsissa 
Infobox OKNimi-testi OK: 
Kalvasvalmuska (Lepista irina) on rusomalikoihin toisten Lepista-lajien lailla kuuluva valmuskalaji. Sen lakki on kupera tai laakeneva. Heltat ovat vaalean harmaanruskeat. Jalka on säämiskänvärinen. Malto on sienessä likaisenvalkoista. Tuoksu on makea ja sieni on maultaan syötävän mieto. Se kasvaa suurina sieniympyröinä tai kimppuina lehti- ja havumetsäalueilla. Sieni viihtyy usein saarnen seurassa ja sitä tavataan vain Etelä-Suomessa.
Severus Kalkaros

| Severus Kalkaros |
| --- | --- |
 Alan Rickman Severus Kalkaroksen roolissa elokuvassa Harry Potter ja Feeniksin kilta.
Ensiesiintyminen:  Harry Potter ja viisasten kivi
Näyttelijä:  Alan Rickman  Alec Hopkins   Benedict Clarke
Henkilötiedot
Sukupuoli:  mies
Hiusten väri:  mustat
Silmien väri:  mustat
Tupa:  Luihuinen
Ammatti:  Taikajuomien opettaja (osat 1–5)  Pimeyden voimilta suojautumisen opettaja (osa 6)  Tylypahkan rehtori (osa 7)
Syntymäpaikka:  Kehrääjänkuja
Lojaalius:  Feeniksin kilta  Albus Dumbledore
Severus Kalkaros (engl. Severus Snape; 9. tammikuuta 1960 – 2. toukokuuta 1998) on kuvitteellinen hahmo englantilaisen kirjailijan J. K. Rowlingin Harry Potter -kirjasarjassa.
Kalkaros opettaa taikajuomia ja myöhemmin pimeyden voimilta suojautumista Tylypahkassa. Myöhemmin hänestä tulee Tylypahkan rehtori. Kalkaros suhtautuu vihamielisesti Rohkelikon oppilaisiin ja on kirjasarjan aikana luotettavuudeltaan pitkään epäselvä hahmo, ja etenkin Harry ja Ron sekä Sirius Musta epäilevät hänen lojaaliuttaan, vaikka Dumbledore vakuuttaa luottavansa Kalkarokseen.
Kalkaros oli myös kaksoisagenttina Voldemortin joukoissa, ja lopulta hän myös tappoi Tylypahkan rehtorin Dumbledoren heidän sopimuksensa mukaisesti. Kalkaros puolestaan kuolee Voldemortin käärmeen Naginin surmaamana. Kalkaros oli todellisuudessa aina uskollinen Feeniksin  killalle ja hänen kuolemansa jälkeen Harry Potter kutsui häntä rohkeimmaksi mieheksi, jonka on tavannut. Kalkaros oli rakastunut Harryn äitiin Lily Potteriin. Severus Kalkaros ja James Potter eivät tulleet hyvin toimeen.
Henkilöhistoria > Lapsuus ja kouluaika

Severuksen vanhemmat, Eileen Prinssi (noita) ja Tobias Kalkaros (jästi), eivät tulleet toimeen. Ei ole tietoa, rikkoiko Eileenin taikatausta pariskunnan välit vai alkoiko se rakoilla muista syistä. Vanhemmat kuitenkin riitelivät jatkuvasti, jonka seurauksena nuori Severus jäi pitkälti vaille huomiota ja rakkautta. Severuksen mukaan hänen isänsä ei pitänyt juuri mistään (Harry Potter ja kuoleman varjelukset).
Kalkaros oli jo pienenä poikana parempi taikajuomissa ja pimeyden voimilta suojautumisessa kuin moni muu vanhempi oppilas. Hän opiskeli samaan aikaan kuin Sirius Musta, Remus Lupin ja Peter Piskuilan sekä Harry Potterin vanhemmat James ja Lily. James, Sirius, Remus ja Peter, eli Kelmit, inhosivat ja kiusasivat Kalkarosta ja antoivat hänelle pilkkanimen "Snivellus".
Harry Potter näkee okklumeus-tunneilla välähdyksiä Kalkaroksen menneisyydestä: yhdessä niistä Kalkaros yrittää lentää luudalla, mutta on putoamaisillaan pukittelevalta luudalta. Myöhemmin hän tuomaroi huispausottelua (Harry Potter ja viisasten kivi).
Henkilöhistoria > Kuolonsyöjänä

Myöhemmin Kalkaroksesta tuli Lordi Voldemortin kannattaja, ja hän liittyi tämän joukkoihin kuolonsyöjiin.
Voldemortin kukistuttua kuolonsyöjät saatiin kiinni, mutta Albus Dumbledore luotti Kalkarokseen ja kertoi tämän olleen Feeniksin killan vakooja jo pitkän aikaa ja näin pelasti tämän Azkabaniin joutumiselta.
Kirja antaa ymmärtää, että Kalkaros olisikin ollut kaiken aikaa uskollinen Voldemortille, mutta teoksen Harry Potter ja kuoleman varjelukset lopussa Harry sukeltaa Kalkaroksen muistiin ja saa selville, että Kalkaros on tosiasiassa pysynyt koko ajan uskollisena Dumbledorelle.
Henkilöhistoria > Suhtautuminen Harry Potteriin

Harryn saapuessa Tylypahkaan teoksessa Harry Potter ja viisasten kivi Kalkaros näkee hänet vain Jamesin kaksoisolentona; ja kun Kalkaros kaiken huipuksi näkee, että Harry on jopa isäänsä etevämpi lentäjä, joka ennenkuulumattomasti valitaan  huispausjoukkueen etsijäksi ensimmäisenä lukuvuotenaan, juomamestarin kauna saavuttaa huippunsa. Myöhemmin, kun Harry katselee Kalkaroksen hänelle antamia ajatuksia ajatusseulassa, Harry ymmärtää, että Kalkaros oli aina yrittänyt suojella häntä.
Tosin esimerkiksi Remus Lupin yrittää liennyttää Harryn katkeruutta Kalkarosta kohtaan. Lupin sanoo teoksessa Harry Potter ja Azkabanin vanki, että Kalkaros teki hänelle ensiluokkaista sudenmyrkkyjuomaa, jonka ansiosta Lupin oli täydenkuun ajan vain tavallinen susi ilman ihmissuden ominaisuuksia eikä siis kärsinyt tuskia muodonmuutoksestaan. Tämän vuoksi Lupin ei pystynyt kantamaan kaunaa Kalkaroksen jatkuvan Harryyn kohdistuvan epäoikeudenmukaisuuden takia, vaikka se häntä surettikin. Sabotoimalla juomaa Kalkaros olisi pystynyt tekemään paljon pahempaa kuin sen, että lopulta ilmiantoi Lupinin, koska halusi tämän työn pimeyden voimilta suojautumisen opettajana. Harryn huomautuksesta, että Kalkaros ei uskaltanut sabotoida juomaa Dumbledoren silmien alla, Lupin on eri mieltä: hänen mielestään Harry on vain kerta kaikkiaan päättänyt vihata Kalkarosta, koska on omaksunut isänsä ja kummisetänsä asenteet.
Kalkaros on koko elämänsä, lapsesta asti, rakastanut Harryn äitiä Lily Evansia. Kuultuaan ennustuksen, jonka mukaan heinäkuun lopulla syntyvä poika tulee olemaan Voldemortin pahin vastustaja, Kalkaros menee kertomaan tämän Voldemortille. Kalkaros kuitenkin järkyttyy, kun Voldemort tulkitsee ennustuksen tarkoittavan Harry Potteria, Lily Evansin poikaa. Vaikka Kalkaros oli pyytänyt Voldemortia säästämään Lilyn hengen, Voldemort tappoi Lilyn, koska tämä ei suostunut väistymään poikansa tieltä. Järkyttyneenä Voldemortin julmuudesta Kalkaros ei halunnut enää olla tämän joukoissa ja meni pyytämään apua Dumbledorelta. Lilyn kuoleman jälkeen Kalkaros lupasi Dumbledorelle suojella Harrya Voldemortilta, jottei hänen rakastamansa nainen olisi kuollut turhaan.
Henkilöhistoria > Pimeyden voimilta suojautumisen opettajana

Kalkaros haki joka vuosi pimeyden voimilta suojautumisen opettajan paikkaa, mutta Dumbledore ei myöntänyt sitä hänelle ennen kuin vasta Harryn kuudentena kouluvuotena, teoksessa Harry Potter ja puoliverinen prinssi. Dumbledore pelkäsi, että pimeyden voimilta suojautumisen opettajan virka olisi saattanut houkutella hänet takaisin Voldemortin luo. Dumbledore ei myöskään halunnut luopua ensiluokkaisesta juomamestarista. Lisäksi pimeyden voimilta suojautumisen opettajan virka oli kirottu, (koska Dumbledore ei aikoinaan antanut paikkaa Voldemortille, hän kirosi kyseisen opettajanviran) minkä vuoksi kukaan opettaja ei voinut pysyä siinä vuotta pidempään, vaan monet heistä kuolivat tai vammautuivat pysyvästi. Kalkaros omistautui tälle työlle yhtä syvästi kuin edellisellekin. Hänen tilalleen taikajuomaopettajaksi tulee Horatius Kuhnusarvio, josta myöhemmin tulee Luihuisen tuvan johtaja.
Henkilöhistoria > Dumbledoren murha

Dumbledoren murhasta paljastuu lopulta erikoinen totuus: kyseessä on näiden kahden miehen kesken etukäteen sovittu teko. Dumbledorella ei muutenkaan olisi ollut elinaikaa kovin paljoa jäljellä, sillä Lomen Kolkon sormuksen, mikä oli yksi hirnyrkeistä, kirous oli vammauttanut häntä pahasti. Heidän tarkoituksenaan oli myös lopettaa seljasauvan ikuinen voima, sillä seljasauva menettää mahtinsa, mikäli sen omistaja kuolee kukistumattomana. Se ei kuitenkaan onnistunut, koska Draco Malfoy riisui Dumbledoren aseista ja voitti sauvan itselleen. Seitsemännessä kirjassa Harry riisuu Malfoyn aseista ja tietämättään muuttuu seljasauvan haltijaksi.
Murhateko ei vahingoittanut Kalkaroksen sielua, koska kuolema oli etukäteen sovittu ja Kalkaros auttoi Dumbledorea vain pääsemään tuskistaan tämän nimenomaisesta pyynnöstä. Kuolonsyöjien, erityisesti Harmaaselän aiheuttamana, kuolema olisi ollut pitkällinen, äärimmäisen tuskallinen ja nöyryyttävä.
Molemmat velhot tiesivät, että palaneen näköiseen käteen lukittu parantumaton kirous vain vahvistuisi ja lopulta tappaisi Dumbledoren. Siksi he tekivät sopimuksen, ja Dumbledore vielä pyytää Severusta tappamaan hänet:
»Severus – minä pyydän!»
Paikallaolijat, niin kuolonsyöjät kuin Dumbledoren tarkoituksella jäykistysloitsulla kangistama Harrykin, ymmärtävät sanat vain armon aneluksi, mikä olikin Dumbledoren tarkoitus. Tällä muistutuksella Dumbledore varmisti, että Kalkaroksella olisi voimaa toimia sopimuksen mukaisesti. Pohjimmiltaan Kalkaros on rohkea, älykäs ja hyväsydäminen mies. Kun Voldemort pääsee valtaan velhomaailmassa, Kalkaros nimitetään Tylypahkan rehtoriksi, mutta professorit McGarmiwa, Lipetit ja Verso häätävät hänet Tylypahkan taistelun alkaessa.
Kuolema

Severus Kalkaros kuolee teoksessa Harry Potter ja kuoleman varjelukset Rääkyvässä Röttelössä, koska Voldemort luuli, että Kalkaros olisi ollut seljasauvan haltija, joten tämän tapettuaan hänestä tulisi sauvan haltija. Todellinen mahtisauvan haltija olikin Harry. Draco Malfoy riisui aseista Dumbledoren vähän ennen kuin Kalkaros tappoi tämän tornissa. Seljasauva putoaa maahan tornin juurelle. Myöhemmin Harry riisti Dracolta peräti kolme taikasauvaa taisteluissa Malfoyn kartanossa, jolloin mahtisauvan isännyys siirtyi hänelle. Asiaan ei vaikuta mitenkään se, että uskollinen Hagrid poimii sauvan tornin juurelta ja asettaa sen helläkätisesti Dumbledoren käteen pukiessaan tätä hautaamista varten. Voldemort varastaa sauvan Dumbledoren haudasta, mutta sauva ei tottele häntä.
Severus Kalkaros kuolee, kuten Lilykin, suojellessaan Harrya omalla hengellään. Ainoa syy, miksi Kalkaros ei riistänyt henkeä itseltään olivat Lily Potterin smaragdinvihreät silmät. Vain hetken ennen kuolemaansa, Harryn jo nähtyä Kalkaroksen viimeiset ajatukset, Kalkaros pyytää Harrylta vielä viimeistä palvelusta.
»Katso... minua...»
Kalkaros haluaa, että viimeinen asia maailmassa, jonka hän näkee, ovat hänen rakastamansa naisen, Lily Evansin, smaragdinvihreät silmät, jotka Harry peri äidiltään. Samalla tämä on myös pyyntö katsoa Kalkaroksen antamat muistot. Hän jättää kuolemaansa näkymättömyysviitan suojasta seuranneelle Harrylle pullon, joka sisältää hänen tärkeimmät muistonsa. Rehtorin kanslian ajatuseulassa pullon sisältö paljastaa Harrylle koko totuuden hirnyrkkien metsästyksestä ja Kalkaroksen velvollisuudesta.
Harry ja Ginny Potter nimeävät toiseksi vanhimman poikansa, Albus Severus Potterin, Dumbledoren ja Kalkaroksen mukaan. Juuri Albus on perinyt Harryn vihreät silmät, muilla on ruskeat silmät kuten äidillään.
Vaihtoehtoinen aikajana

Harryn pojan Albus Severuksen ja Dracon pojan Scorpius Hyperionin yrittäessä muuttaa menneisyyttä Harry Potter ja kirottu lapsi -näytelmäromaanissa sabotoimalla Cedricin toista koetusta kolmivelhoturnajaisissa, he luovat vahingossa aikajanan, jossa Cedric liittyi kuolonsyöjiin ja Voldemort voitti Tylypahkan taistelun ja tappoi Harry Potterin, joten Albus ei koskaan olisi syntynytkään. Tässä aikajanassa Severus Kalkaros onkin yhä elossa ja opettaa Tylypahkassa.
Scorpius yrittää saada Kalkaroksen auttamaan häntä korjaamaan tilanteen ja Kalkaros suostuu Scorpiuksen kerrottua hänelle tietäneensä hänen rakastaneen Harryn äitiä Lilyä. Kalkaros myös liikuttuu siitä, kun Scorpius kertoo Harryn nimenneen poikansa hänen mukaansa. Kalkaros vie Scorpiuksen Ronin ja Hermionen luo. Kalkaros ehdottaa Scorpiukselle yksinkertaisen kilpiloitsua, mikä voisi korjata tilanteen, ja he palaavat ajankääntäjällä ensimmäiseen koetukseen korjaamaan virheet. Heidän palattua takaisin tulevaisuus on kuitenkin yhä muuttumaton, ja ankeuttajat hyökkäävät heidän kimppuunsa antaen Ronille ja Hermionelle ankeuttajan suudelman. Kalkaros kohtaa Dolores Pimennon riisuen tämän aseista ja uhrautuu ankeuttajille, jotta Scorpius voisi ajankääntäjällä palata toiseen koetukseen ja korjata tilanteen. Scorpius onnistuu tässä ja palauttaa alkuperäisen aikajanan, jossa Kalkaros kuoli.
Kalsiumkloridi

| Kalsiumkloridi |
| --- | --- |

Tunnisteet
Muut nimet:  Tiesuola
CAS-numero:  10043-52-4
PubChem CID:  5284359 ja 24854
Ominaisuudet
Molekyylikaava:  CaCl2
Moolimassa:  111,0 g/mol
Ulkomuoto:  kiteitä tai valkoinen jauhe
Sulamispiste:  772 °C
Kiehumispiste:  1 935 °C
Tiheys:  2,16 g/cm3
Liukoisuus veteen:  Liukenee veteen   74,5 g/100 ml (20 °C)
  
Kidevedellistä kalsiumkloridia säilytysastian kannella
Kalsiumkloridi (E509) (CaCl2·6H2O tai CaCl2) on kalsiumkarbonaatin ja suolahapon reaktiossa muodostunut valkoinen hyvin hygroskooppinen suola. Kidevedellinen muoto (CaCl2·6H2O) muodostaa kiteitä, kidevedetön (CaCl2) taasen pysyy jauheena. Molemmat muodot liukenevat veteen erittäin helposti. Kidevedellistä kalsiumkloridia käytetään maanteillä lähinnä kesäkaudella pölyn sitomiseen ja talvisin vähäisessä määrin yhdessä natriumkloridin kanssa valtateiden tienpintojen sulana pitämiseen. Kalsiumkloridi aiheuttaa autojen ruostumista.lähde? Kalsiumkloridia on myös käytetty eksikaattoreiden kuivausaineena, mutta nykyisin silikageeli on syrjäyttänyt sen lähes täysin.
Kalsiumkloridin kidevedelliset muodot

Kalsiumkloridin monohydraatti CaCl2·H2O, CAS-numero 22691-02-7
Kalsiumkloridin dihydraatti CaCl2·2H2O, CAS-numero 10035-04-8
Kalsiumkloridin tetrahydraatti CaCl2·4H2O, CAS-numero 25094-02-4
Kalsiumkloridin heksahydraatti CaCl2·6H2O, CAS-numero 7774-34-7
Aiheesta muualla

Wikimedia Commonsissa on kuvia tai muita tiedostoja aiheesta .
Kalsiumkloridin kansainvälinen kemikaalikortti
Inchem: Calcium chloride CAS N°:10043-52-4 (Arkistoitu – Internet Archive) (pdf) (englanniksi)
ChemBlink: Calcium chloride (englanniksi)
ChemBlink: Calcium chloride dihydrate (englanniksi)
ChemBlink: Calcium chloride hexahydrate (englanniksi)
Tiehallinto: Elina Vestola, Pekka Pohjanne, Leena Carpén, Tuija Kaunisto, Tiina Ahlroos: Kalsiumkloridin sivuvaikutukset, Tiehallinnon selvityksiä 38/2006, Edita Prima Oy, Helsinki 2006, ISBN 951-803-768-X (Arkistoitu – Internet Archive) (pdf)
Kalos kagathos

Kalos kagathos (m.kreik. καλὸς κἀγαθός; ”kaunis ja hyvä”, ”jalo ja hyvä”), joskus kalokagathos (καλοκἀγαθός) tai kalos kai agathos (καλὸς καί ἀγαθός), on antiikin kreikkalaisessa kirjallisuudessa esiintyvä sanonta, jolla viitataan hyvään kansalaiseen. Sen voidaan nähdä vastaavaan myöhempää ajatusta herrasmiehestä (gentleman).
Sanonta koostuu kahdesta adjektiivista, kalos (καλός, ”kaunis”) ja agathos (ἀγαθός, ”hyvä”; josta κἀγαθός on krasis sanan  καί, ”ja”, kanssa). Sanasta johdettu subjektiivi on kalokagathia (καλοκαγαθία).
Osat > Kalos

Adjektiivi καλός sisältää merkityksiä, joita vastaavat suomen kielen sanat ”kaunis”, ”komea”, ”hyvä”, ”jalo”, ”kunnianarvoisa” ja ”ylevä”. Sanasta käytetään yleisimmin tätä maskuliinimuotoa, mutta sitä voitiin käyttää yhtä hyvin myös naisista (feminiinimuodossa καλή). Sana saattoi kuvata myös eläimiä tai elottomia kohteita: ne olivat kalos silloin, jos ne olivat hyviä käyttötarkoituksessaan.
Platon käytti teoksessaan Valtio termiä τό καλόν (neutrimuoto) pyrkiessään määrittelemään hyvän ideaa — vaikkakin dialogin päähenkilö Sokrates sanoo, ettei hän ymmärrä täysin tätä ideaa.
Osat > Agathos

Adjektiiviin ἀγαθός ei liittynyt erityisiä fyysisiä tai esteettisiä mielleyhtymiä. Se kuvasi ennen kaikkea henkilön rohkeutta ja moraalia. Klassisella kaudella termi oli saanut poliittisia merkityksiä, ja siihen liittyi ajatus kaupunkivaltion velvollisuudentuntoisesta kansalaisesta.
Käyttö

Kahden adjektiivin yhteensulautumasta kehittyi antiikin kreikkalaisessa kulttuurissa sanonta, jolla ateenalainen aristokratia viittasi itseensä. Termi esiintyy muun muassa Herodotoksella ja Thukydideellä merkityksessä ”täydellinen herrasmies”. Antiikin kreikkalaisilla filosofeilla, joista monet ensimmäisistä olivat ateenalaisia herrasmiehiä, sanonnasta tuli eettinen termi, joka viittasi miehen ihanteeseen tai täydellistymään, ja kuvasi ”täydellistä luonnetta”. Kalos kagathos oli täydellinen mies, sellaisena kuin miehen tuli olla. Ilmaisua voitiin käyttää paitsi ihmisestä myös tämän ominaisuuksista ja teoista.
Termin sosiaalisten vivahteiden tavoittamiseksi sen käännökseksi on ehdotettu sellaisia sanoja kuin ”herrasmies” tai ”ritari”. Termin sotilaallista käyttöä vastaamaan on joskus käytetty myös esimerkiksi sanaa ”sotasankari”. Suomennoksissa kalos kagathos on käännetty paitsi ”kaunis ja hyvä” myös muun muassa ”kiitettävä ja hyvä”, ”hyvä ja jalo” sekä ”jalosyntyinen”:
»On poika, kyll’ on, oikein jalosyntyinen, mutt’ oppimaan ei häll’ oo halua ensinkään.
ἀλλ’ ἔστ’ ἔμοιγ’ υἱὸς καλός τε κἀγαθός: ἀλλ’ οὐκ ἐθέλει γὰρ μανθάνειν.» 
(Aristofanes: Pilvet 796–797.)
»Siksi heitä kutsutaan hyviksi ja jaloiksi sekä ylimyksiksi.
ὅθεν καὶ καλοὺς κἀγαθοὺς καὶ γνωρίμους.» 
(Aristoteles: Politiikka 1293b39.)
»Ja järkevään toimintaan liittyvä urheus on kiitettävää ja hyvää?
οὐκοῦν ἡ μὲν μετὰ φρονήσεως καρτερία καλὴ κἀγαθή;» 
(Platon: Lakhes 192c.)
»[...] kestävyyttä kehittävä harjoittelu ohjaa kauniisiin ja hyviin tekoihin.
αἱ δὲ διὰ καρτερίας ἐπιμέλειαι τω̂ν καλω̂ν τε κἀγαθω̂ν ἔργων ἐξικνει̂σθαι ποιου̂σιν» 
(Ksenofon: Muistelmia 2.1.20.)
Kirjallisuutta

Dover, Kenneth James: ”The Expression kalos kagathos”, Greek Popular Morality in the Time of Plato and Aristotle, s. 41–45.  Hackett Publishing, 1994.  ISBN 0872202453  Google-kirjat. (englanniksi)
Jaeger, Werner: Paideia: Die Formung des griechischen Menschen.  (3 osaa)  Berliini:  Walter de Gruyter & Co, 1934–.  (saksaksi)
Kalsiumnitraatti

| Kalsiumnitraatti |
| --- | --- |


Tunnisteet
CAS-numero:  10124-37-5
PubChem CID:  24963 ja 3321479
Ominaisuudet
Molekyylikaava:  Ca(NO3)2
Moolimassa:  164 g/mol 236,15 g/mol (tetrahydraatti)
Ulkomuoto:  värittömiä kiteitä
Sulamispiste:  560 °C 42,7 °C (tetrahydraatti)
Kiehumispiste:  132 °C (tetrahydraatti)
Tiheys:  2,504 g/cm3 1,896 g/cm3 (tetrahydraatti)
Liukoisuus veteen:  121,2 g/100 ml (20 °C) Tetrahydraatti: 102 g/100 ml (0 °C) 129 g/100 ml (20 °C) 363 g/100 ml (100 °C)
    
Kalsiumnitraatti on epäorgaaninen yhdiste, jonka kemiallinen kaava on Ca(NO3)2. Kalsiumnitraatti esiintyy värittöminä - valkoisina kiteinä, jotka imevät kosteutta ilmasta (hygroskooppinen aine) ja esiintyy luonnossa kalsiumnitraatin tetrahydraattimuodossa (Ca(NO3)2*4H2O, CAS-numero 13477-34-4). Sitä käytetään lannoitteissa, pyrotekniikassa ja muiden yhdisteiden valmistukseen.
Kalsiumnitraatista käytetään myös nimiä kalsiumdinitraatti, kalsium(II)nitraatti ja erityisesti lannoitteena kalkkisalpietari.
Tuottaminen

Kalsiumnitraatin teollinen tuotanto alkoi Notoddenissa Norjassa vuonna 1905. Sitä tuotetaan kalkkikiven tai liidun ja typpihapon välisellä reaktiolla.
Aiheesta muualla

Kalsiumnitraatin kansainvälinen kemikaalikortti
Maksym Kalynytšenko

| 0 | 1 | 2 |
| --- | --- | --- |

Henkilötiedot
Koko nimi: Maksym Serhijovytš Kalynytšenko
Syntymäaika: 26. tammikuuta 1979
Syntymäpaikka: Harkova, Ukrainan SNT, Neuvostoliitto
Pelipaikka: keskikenttäpelaaja
Pituus: 176 senttimetriä
Lempinimi: Kalina
Seurat
| Vuodet | Seura | O (M) |
| 1996–2000 2000– | Dnipro Dnipropetrovsk Spartak Moskova | 45 (7) 94 (15) |
Maajoukkue
| 2002– | Ukraina | 24 (4) |
 Seurajoukkueuran tilastot kattavat vain kansalliset sarjat, päivitetty 1. tammikuuta 2006.  Maajoukkueuran tilastot päivitetty 26. kesäkuuta 2006.
Maksym Serhijovytš Kalynytšenko (ukr. Максим Сергійович Калиниченко, s. 26. tammikuuta 1979 Harkova, Ukrainan SNT, Neuvostoliitto) on ukrainalainen jalkapalloilija. Keskikenttäpelaaja Kalynytšenko oli suhteellisen taitava ja nopea mutta hieman epätasainen esityksissään.
Vuodet 1996–2000 Kalynytšenko pelasi Ukrainan pääsarjassa Dnipro Dnipropetrovskissa. Hän pelasi sarjassa 45 ottelua, joissa teki seitsemän maalia. Vuonna 2000 hän siirtyi Venäjän liigan Spartak Moskovaan. Hän on voittanut joukkueessa Venäjän mestaruuden vuosina 2000 ja 2001 sekä Venäjän cupin vuonna 2003.
Kalynytšenko on pelannut Ukrainan maajoukkueessa 24 ottelua ja tehnyt neljä maalia (tilanne 26. kesäkuuta 2006). Hän oli mukana MM-kilpailuissa ja pelasi ensimmäistä alkulohko-ottelua lukuun ottamatta Ukrainan avauskokoonpanossa. Alkulohko-ottelussa Saudi-Arabiaa vastaan hän teki Ukrainan neljännen maalin (ottelu päättyi 4–0).
Kamari (huone)

Kamari eli kammari oli entisajan asunnoissa arvokkaampi huone kuin tupa, pirtti tai keittiö. Se oli tarkoitettu makuuhuoneeksi (makuukamariksi) tai vierashuoneeksi. Kamari omaksuttiin Suomessa myöhäiskeskiajalla, kun siirryttiin paritupatyyppisiin taloihin, joissa keskellä olevasta eteisestä mentiin joko tupaan tai kamariin. Talontarkastussääntö vuodelta 1681 edellytti, että jo yhden manttaalin tiloilla tuli olla asuintuvan lisäksi vierastupa. Uudella ajalla myös kaupunkien ja maaseudun vähäväkiset saivat itselleen kamarin, joka rakennettiin yksinäispirttien tai -tupien lisäkkeeksi.
Keskiajalta alkaen talon väkeen kuului muitakin kuin perheenjäseniä, esimerkiksi piikoja ja renkejä. He nukkuivat ja ruokailivat oman perheen joukossa. Koko talonväen oli mentävä makuulle ja noustava ylös yhtä aikaa. Kesällä oli väljempää, kun osa talonväestä nukkui aitoissa. Jos piti mennä yöllä tarpeilleen, oli mentävä ulos rapun pieleen tai niin sanotulle silppusaaville. Käymälät yleistyivät pappiloissakin vasta 1600-luvulla.
Kalsiumsulfidi

| Kalsiumsulfidi |
| --- | --- |

Tunnisteet
CAS-numero:  20548-54-3
PubChem CID:  10197613
Ominaisuudet
Molekyylikaava:  CaS
Moolimassa:  72,15
Ulkomuoto:  Valkoinen tai harmahtava kiteinen aine
Sulamispiste:  2 528 °C
Tiheys:  2,8 g/cm3
Liukoisuus veteen:  Reagoi veden kanssa
   
Kalsiumsulfidi (CaS) on kalsium- ja sulfidi-ionien muodostama epäorgaaninen ioniyhdiste. Yhdistettä voidaan käyttää loisteaineiden ja voiteluaineiden valmistukseen sekä tekstiiliteollisuudessa.
Ominaisuudet

Puhtaana kalsiumsulfidi on valkoista, mutta epäpuhtauksien vuoksi se on usein harmahtavaa tai kellertävää. Alkeiskopiltaan yhdiste on kuutiollinen ja rakenne muistuttaa natriumkloridin kiderakennetta. Yhdiste liukenee vähäisessä määrin veteen ja reagoi veden kanssa muodostaen vetysulfidia. Myös hapot reagoivat kalsiumsulfidin kanssa muodostaen vetysulfidia. Kuumennettaessa kalsiumsulfidia kuumassa ilmassa se hapettuu kalsiumsulfaatiksi.
Valmistus ja käyttö

Kalsiumsulfidia muodostuu kuumennettaessa kalsiumin ja rikin seosta, mutta yleensä sitä valmistetaan pelkistämällä kalsiumsulfaattia hiilellä. Aikaisemmin kalsiumsulfidia saatiin myös sivutuotteena valmistettaessa natriumkarbonaattia niin kutsutulla Leblanc-prosessilla.
Kalsiumsulfidia voidaan käyttää tekstiiliteollisuudessa poistettaessa karvanpoistoaineena nahkojenkäsittelyssä. Doupattaessa kalsiumsulfidia harvinaisilla maametalleilla saadaan loisteaineita, joita voidaan käyttää muun muassa LED:ien valmistukseen. Ainetta lisätään myös voiteluaineisiin.
Kamakai

| Kamakai> Καμακαί |
| --- | --- |
Valtio:  Kreikka
Paikkakunta:  ?, Chalkidikí, Keski-Makedonia
Historia
Tyyppi:  kaupunki
Kulttuuri:  antiikki
Alue:  Bottike
Infobox OKNimi-testi OK: 
Kamakai (m.kreik. Καμακαί, lat. Camacae) eli Kemakai (m.kreik. Κεμακαί, lat. Cemacae) oli antiikin aikainen kaupunki ja kaupunkivaltio (polis) Bottikessa nykyisen Chalkidikín niemimaan länsiosassa Kreikassa. Sen tarkkaa sijaintia ei tunneta, mutta se sijoitetaan lähelle Kalindoiaa. Kaupunkivaltion alue tunnettiin nimellä Kamakaia (Καμακαία, lat. Camacaea).
Kamakain historiasta ei tiedetä paljoakaan. Kaupungin arvellaan olleen olemassa poliksena suuren osan klassista kautta ja ainakin vielä hellenistisen kauden alkuun vuoteen 323 eaa. Klassisella kaudella 400-luvulla eaa. Kamakai kuului Bottiken polisten liittoon sekä Ateenan johtamaan Deloksen meriliittoon, ja se esiintyy liiton verotusluetteloissa yhden kerran vuonna 421/420 eaa.
Aleksanteri Suuri antoi kaupungin alueet makedonialaisille vuonna 323/322 eaa.